title: 2006/145/ES: Rozhodnutie Rady z  20. februára 2006  o zásadách, prioritách a podmienkach obsiahnutých v prístupovom partnerstve s Chorvátskom, a ktorým sa zrušuje rozhodnutie 2004/648/ES

text:
               25.2.2006

               SK

               Úradný vestník Európskej únie

               L 55/30

      ROZHODNUTIE RADY

   z 20. februára 2006
   o zásadách, prioritách a podmienkach obsiahnutých v prístupovom partnerstve s Chorvátskom, a ktorým sa zrušuje rozhodnutie 2004/648/ES
   (2006/145/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 533/2004 z 22. marca 2004 o založení Európskych partnerstiev v rámci procesu stabilizácie a pridruženia (1), a najmä na jeho článok 1a a článok 2,
   so zreteľom na návrh Komisie,
   keďže:

               (1)

               Európska Rada na svojom zasadnutí v Solúne 19. a 20. júna 2003 schválila vytvorenie partnerstiev ako prostriedku na realizáciu európskej perspektívy krajín západného Balkánu v rámci procesu stabilizácie a pridruženia.

               (2)

               Nariadením (ES) č. 533/2004 sa ustanovuje, že Rada rozhodne o zásadách, prioritách a podmienkach, ktoré majú byť obsiahnuté v partnerstvách, ako aj o všetkých neskorších úpravách.

               (3)

               Rada 13. septembra 2004 schválila Európske partnerstvo s Chorvátskom (2).

               (4)

               Členské štáty 3. októbra 2005 začali rokovania s Chorvátskom o jeho pristúpení k Európskej únii. Ďalší vývoj rokovaní sa bude riadiť pokrokom Chorvátska v príprave na pristúpenie, ktoré sa bude okrem iného hodnotiť podľa implementácie partnerstva, ktoré sa bude pravidelne prehodnocovať.

               (5)

               Je preto vhodné schváliť prístupové partnerstvo, ktoré aktualizuje súčasné partnerstvo, aby sa na základe zistení v správe o pokroku Chorvátska v prípravách na ďalšiu integráciu do Európskej únie z roku 2005 určili obnovené priority.

               (6)

               V nariadení (ES) č. 533/2004 sa uvádza, že pokračovanie prístupových partnerstiev sa zabezpečí v rámci mechanizmov ustanovených v súlade s procesom stabilizácie a pridruženia.

               (7)

               S cieľom pripraviť sa na ďalšiu integráciu do Európskej únie sa od Chorvátska očakáva, že vypracuje plán s časovým harmonogramom a osobitnými opatreniami na riešenie priorít tohto prístupového partnerstva.

               (8)

               Rozhodnutie 2004/648/ES by sa preto malo zrušiť,

         ROZHODLA TAKTO:
   Článok 1
   V súlade s článkom 1a nariadenia (ES) č. 533/2004 sú zásady, priority a podmienky obsiahnuté v Európskom partnerstve s Chorvátskom stanovené v prílohe, ktorá tvorí neoddeliteľnú súčasť tohto rozhodnutia.
   Článok 2
   Implementácia prístupového partnerstva sa preskúma prostredníctvom mechanizmov vytvorených v súlade s procesom stabilizácie a pridruženia, najmä prostredníctvom výročných správ o pokroku predložených Komisiou.
   Článok 3
   Rozhodnutie 2004/648/ES sa zrušuje.
   Článok 4
   Toto rozhodnutie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.

      V Bruseli 20. februára 2006

            Za Radu

            predseda

         J. PRÖLL

      (1)  Ú. v. EÚ L 86, 24.3.2004, s. 1. Nariadenie zmenené a doplnené nariadením (ES) č. 269/2006 (Ú. v. EÚ L 47, 17.2.2006, s. 7).

      (2)  Rozhodnutie Rady 2004/648/ES z 13. septembra 2004 o zásadách, prioritách a podmienkach obsiahnutých v Európskom partnerstve s Chorvátskom (Ú. v. EÚ L 297, 22.9.2004, s. 19).

      PRÍLOHA
      CHORVÁTSKO: PRÍSTUPOVÉ PARTNERSTVO 2005
      1.   ÚVOD
      Európska Rada na svojom zasadnutí v Solúne schválila vytvorenie partnerstiev ako prostriedku na realizáciu európskej perspektívy krajín západného Balkánu v rámci procesu stabilizácie a pridruženia.
      Rada schválila Európske partnerstvo s Chorvátskom 13. septembra 2004. Členské štáty 3. októbra 2005 začali rokovania s Chorvátskom o jeho pristúpení k Európskej únii. Je vhodné schváliť prístupové partnerstvo, ktoré aktualizuje predchádzajúce Európske partnerstvo na základe zistení v správe Komisie o pokroku Chorvátska z roku 2005. Toto nové prístupové partnerstvo určuje nové priority pre činnosti. Tieto nové priority sú prispôsobené osobitným potrebám krajiny a štádiu príprav a budú sa podľa potreby aktualizovať. Prístupové partnerstvo poskytuje aj usmernenia pre finančnú pomoc krajine.
      Od Chorvátska sa očakáva, že vypracuje plán s časovým harmonogramom a osobitnými opatreniami na riešenie priorít prístupového partnerstva.
      2.   ZÁSADY
      Proces stabilizácie a pridruženia zostáva rámcom pre európske smerovanie krajín západného Balkánu až do ich budúceho pristúpenia.
      Hlavné priority určené pre Chorvátsko sa týkajú jeho schopnosti postupovať v príprave na pristúpenie a najmä jeho schopnosti splniť kritériá vymedzené Európskou radou na zasadnutí v Kodani v roku 1993 a podmienky stanovené pre proces stabilizácie a pridruženia, najmä podmienky vymedzené Radou v jej záveroch z 29. apríla 1997 a z 21. a 22. júna 1999, obsah záverečného vyhlásenia zo záhrebského summitu z 24. novembra 2000 a solúnskej agendy a požiadavky rokovacieho rámca prijatého Radou 3. októbra 2005.
      3.   PRIORITY
      Priority uvedené v tomto Európskom partnerstve boli vybrané tak, aby sa dalo reálne predpokladať, že ich Chorvátsko môže splniť alebo v nich môže výrazne pokročiť v najbližších rokoch. Rozlišuje sa medzi krátkodobými prioritami, ktoré by sa mali splniť v priebehu jedného až dvoch rokov, a strednodobými prioritami, ktoré by sa mali splniť v priebehu troch až štyroch rokov. Priority sa týkajú tak právnych predpisov, ako aj ich implementácie. Vzhľadom na značné náklady na implementáciu a presadzovanie acquis EÚ, ako aj na zložitosť požiadaviek EÚ v určitých oblastiach, toto partnerstvo v tomto štádiu nezahŕňa všetky dôležité úlohy. Budúce partnerstvá budú zahŕňať ďalšie priority v súlade s pokrokom, ktorý krajina dosiahne.
      Medzi krátkodobými prioritami sa určili hlavné priority a boli zoskupené na začiatku oddielu 3.1. Poradie týchto hlavných priorít nevyjadruje stupeň ich dôležitosti.
      3.1.   KRÁTKODOBÉ PRIORITY
      Hlavné priority

                  —

                  Implementovať stratégiu a akčný plán pre reformu súdnictva v konzultácii so zainteresovanými orgánmi vrátane prijatia potrebných nových právnych predpisov.

                  —

                  Prijať národnú stratégiu prevencie a boja proti korupcii a začať jej vykonávanie, zabezpečiť nevyhnutnú koordináciu medzi príslušnými odbormi a orgánmi vlády, ktoré sú zapojené do jej vykonávania, vrátane zabezpečenia úplného fungovania Úradu pre potláčanie korupcie a organizovaného zločinu.

                  —

                  Zabezpečiť implementáciu ústavného zákona o národnostných menšinách. Najmä urýchlene podniknúť kroky na zabezpečenie pomerného zastúpenia menšín v miestnych a regionálnych samosprávnych celkoch, v štátnej správe a justičných orgánoch a v orgánoch verejnej správy.

                  —

                  Ukončiť proces návratu utečencov, vrátane všetkých prípadov reštitúcie, rekonštrukcie a zabezpečovania ubytovania bývalým vlastníkom nájomných práv/užívateľských práv a ďalej posilniť regionálnu spoluprácu na urýchlenie procesu návratu utečencov a miestnu integráciu najmä príspevkom k implementácii sarajevského vyhlásenia.

                  —

                  Usilovať sa o uzmierenie občanov v tomto regióne.

                  —

                  Naďalej plne spolupracovať s Medzinárodným trestným tribunálom pre bývalú Juhosláviu (ICTY).

                  —

                  Usilovať sa nájsť konečné riešenia otvorených dvojstranných otázok, najmä otázok hraníc so Slovinskom, Srbskom a Čiernou Horou a Bosnou a Hercegovinou.

                  —

                  Zabezpečiť riadne plnenie všetkých záväzkov prijatých v dohode o stabilizácii a pridružení (DSP) v takých oblastiach, ako sú politika hospodárskej súťaže, najmä potreba prijať a vykonať plán reštrukturalizácie pre oceliarske odvetvie a nadobúdania nehnuteľností. Uzavrieť prebiehajúce a budúce rokovania o obchodných záležitostiach DSP (ako napr. protokol zavádzajúci colnú kvótu na cukor, protokol o rozšírení a ďalšie obchodné koncesie pre poľnohospodárske produkty a produkty rybného hospodárstva) a zabezpečiť riadne vykonávanie ich výsledkov.

            Politické kritériá
      Demokracia a právny štát

                  —

                  Podniknúť kroky na prijatie súdržných a stálych volebných právnych predpisov, ktoré transparentným spôsobom upravujú otázky, ako sú zoznamy voličov, voľby mimo krajiny a financovanie kampane.

            Verejná správa

                  —

                  Plne implementovať opatrenia reformy verejnej správy v oblasti prijímania, kariérneho postupu a odbornej prípravy pracovníkov a zlepšiť riadenie ľudských zdrojov vo všetkých orgánoch verejnej správy s cieľom zabezpečiť zodpovednosť, efektívnosť, otvorenosť, transparentnosť, odpolitizovanie a vysokú úroveň profesionality verejných služieb.

                  —

                  Zabezpečiť účinné odstránenie zistených nedostatkov v oblasti civilnej kontroly všetkých bezpečnostných služieb.

            Súdny systém

                  —

                  Zintenzívniť úsilie o zníženie počtu nevyriešených prípadov na súdoch.

                  —

                  Dosiahnuť pokrok v racionalizácii organizácie súdov, vrátane zavedenia moderných systémov informačných technológií.

                  —

                  Vytvoriť otvorený, spravodlivý a transparentný systém prijímania, hodnotenia a kariérneho postupu pracovníkov a zvýšiť profesionalitu v súdnictve tým, že sa zabezpečia primerané štátne finančné prostriedky na poskytnutie vysoko kvalitnej odbornej prípravy pre sudcov, prokurátorov a administratívnych pracovníkov.

                  —

                  Prijať opatrenia na zabezpečenie riadneho a úplného vykonávania rozhodnutí súdu.

                  —

                  Zabezpečiť prístup k spravodlivosti a právnej pomoci a zabezpečiť zodpovedajúce rozpočtové zdroje. Zlepšiť odborné vzdelávanie v oblasti právnych predpisov EÚ.

            Protikorupčná politika

                  —

                  Pokračovať vo vypracúvaní pravidiel správania sa/etiky pre úradníkov a volených zástupcov, ako aj akčných plánov prevencie korupcie v príslušných orgánoch činných v trestnom konaní (hraničná polícia, polícia, colný úrad, súdnictvo).

                  —

                  Podniknúť kroky, aby bol právny rámec na riešenie korupcie zosúladený a jednotne vykonávaný a presadzovaný, a zintenzívniť úsilie o aktívnu prevenciu, odhaľovanie a účinné stíhanie korupcie, zvlášť korupcie na vysokej úrovni.

                  —

                  Prijať konkrétne opatrenia na zvýšenie informovanosti o korupcii, ako o vážnom trestnom čine.

            Ľudské práva a ochrana menšín

                  —

                  Podporovať rešpektovanie a ochranu menšín v súlade s Európskym dohovorom o ľudských právach a zásadami stanovenými v Rámcovom dohovore Rady Európy o ochrane národnostných menšín a podľa najlepšej praxe v členských štátoch EÚ.

                  —

                  Zabezpečiť, aby všetky prípady etnicky motivovaných trestných činov boli náležite vyšetrené a stíhané.

                  —

                  Pokračovať vo vykonávaní stratégie a akčného plánu na ochranu a integráciu Rómov a zabezpečiť dostupnosť potrebných prostriedkov.

                  —

                  Vypracovať a začať vykonávať komplexnú stratégiu nediskriminácie.

                  —

                  Prehodnotiť právne predpisy o audiovizuálnych médiách v súlade s odporúčaniami z februára 2004 vypracovanými spoločnou skupinou expertov Rady Európy, Komisie a OBSE. Predovšetkým preskúmať zákon o elektronických médiách s cieľom vytvoriť transparentný, predvídateľný a účinný regulačný rámec a zabezpečiť politickú nezávislosť Rady pre elektronické médiá; zabezpečiť, aby chorvátsky rozhlas a televízia a jeho programová rada pracovali nezávisle a stabilne, kým sa preskúma zákon o chorvátskom rozhlasovom a televíznom vysielaní; podniknúť ďalšie kroky na účinnú dekriminalizáciu urážky na cti.

            Regionálne otázky a medzinárodné záväzky

                  —

                  Výrazne zlepšiť stíhanie vojnových zločinov, najmä zabezpečením prekonania etnických predsudkov voči Srbom a uplatňovaním jednotného štandardu trestnej zodpovednosti bez ohľadu na národnostný pôvod.

                  —

                  Pokiaľ ide o návrat utečencov, bezodkladne ukončiť spracovávanie žiadostí o rekonštrukciu domov, ktoré už boli predložené; do konca roka 2005 zrekonštruovať všetky domy, o ktorých sa rozhodlo kladne, a do konca roka 2006 zrekonštruovať všetky ostatné domy, o ktorých sa rozhodne kladne v budúcnosti. Ukončiť reštitúciu domov bez akýchkoľvek ďalších prieťahov.

                  —

                  Bezodkladne začať a ukončiť vykonávanie programu na zabezpečenie bývania pre tých utečencov, ktorí stratili nájomné práva/užívateľské práva mimo oblastí osobitného štátneho záujmu a urýchliť vykonávanie programu na zabezpečenie ubytovania utečencom, ktorí sa vracajú do oblastí osobitného štátneho záujmu. Zabezpečiť primeranú propagáciu/informačnú kampaň.

                  —

                  Zaistiť primeranú koordináciu a spoluprácu medzi všetkými príslušnými orgánmi v otázkach návratu utečencov na centrálnej a miestnej úrovni.

                  —

                  Vytvoriť sociálne a ekonomické podmienky v záujme zlepšenia podmienok na reintegráciu navrátilcov a ich prijatie prijímacími spoločenstvami, najmä prostredníctvom programov pre regionálny rozvoj v postihnutých oblastiach. Znovu umožniť zavedenie žiadostí o konvalidáciu a prehodnotenie všetkých žiadostí predložených od uplynutia predchádzajúcej lehoty.

                  —

                  Plne vykonávať dohody so susednými krajinami, najmä v oblasti obchodu, boja proti organizovanému zločinu, správy hraníc a readmisii, cezhraničnej spolupráce, justičnej a policajnej spolupráce vrátane prípadov vojnových zločincov a uzavrieť takéto dohody, ak ešte uzavreté nie sú.

            Ekonomické kritériá

                  —

                  Uskutočňovať obozretnú makroekonomickú politiku zameranú na dosiahnutie stability, vrátane rozvoja trhových menových nástrojov na zvýšenie efektivity menovej politiky.

                  —

                  Posilniť finančnú konsolidáciu na základe stálych štrukturálnych opatrení, najmä v oblasti dotácií a sociálnych výdavkov a vyriešiť otázku uhradenia takzvaného „starého dôchodkového dlhu“ spôsobom, ktorý neohrozí finančnú konsolidáciu. Začať s vykonávaním ďalších krokov smerujúcich ku komplexnej reforme odvetvia zdravotníctva s perspektívou zlepšenia jeho finančnej situácie.

                  —

                  Pokračovať v štrukturálnych reformách v oblasti verejných financií, najmä v oblasti riadenia výdavkov. Vytvoriť transparentné a efektívne kapacity na správu dlhov.

                  —

                  Urýchliť privatizáciu spoločností v portfóliu privatizačného fondu. Urýchliť reštrukturalizáciu a privatizáciu alebo likvidáciu veľkých podnikov vo vlastníctve štátu, najmä v oblasti poľnohospodárstva, v oceliarskom a lodiarskom priemysle. Podnikať ďalšie kroky v reštrukturalizácii a/alebo privatizácii verejnoprospešných podnikov (telekomunikácie, energetika, ropa atď.) Zlepšiť transparentnosť privatizačného procesu.

                  —

                  Ďalej zlepšovať podnikateľské prostredie, a to zjednodušením pravidiel na vstup na trh a na odchod z trhu. Predovšetkým urýchliť postupy registrácie a zlepšiť vykonávanie pravidiel konkurzných konaní a zlepšiť podmienky rozvoja súkromných podnikov a priameho zahraničného investovania okrem iného zlepšením administratívnej účinnosti.

                  —

                  Urýchliť pozemkovú reformu, najmä registráciu a privatizáciu poľnohospodárskej pôdy zavedením modernej a účinnej správy katastra a pozemkového registra s cieľom odstrániť súčasné prekážky vývoja trhu s pozemkami a domami.

                  —

                  Vypracovať makroekonomické štatistiky.

            Schopnosť prevziať záväzky vyplývajúce z členstva
      Voľný pohyb tovaru

                  —

                  Dokončiť reštrukturalizáciu existujúceho právneho a inštitucionálneho rámca s cieľom zabezpečiť oddelenie regulačnej, akreditačnej a normalizačnej funkcie a funkcie osvedčovania výrobkov a vytvoriť trhové dozorné štruktúry, ktoré sú v súlade s acquis EÚ. Urýchliť prijatie európskych noriem. Pokračovať v transponovaní smerníc o starom prístupe a novom prístupe.

                  —

                  Začať skríning vnútroštátnych právnych predpisov na účely zistenia nezrovnalostí s článkami 28, 29 a 30 Zmluvy o ES, naplánovať ich odstránenie a zabrániť zavedeniu nových prekážok.

            Právo usadiť sa a sloboda poskytovať služby

                  —

                  Začať zosúlaďovať právne predpisy s acquis v oblasti vzájomného uznávania odborných kvalifikácií vrátane vytvorenia potrebných administratívnych kapacít.

                  —

                  Začať skríning vnútroštátnych právnych predpisov s cieľom zistiť obmedzenia v oblasti práva usadiť sa a slobody poskytovať služby, naplánovať ich odstránenie a zabrániť zavedeniu nových prekážok.

                  —

                  Posilniť kapacity vnútroštátneho regulačného orgánu v oblasti poštových služieb a zabezpečiť jeho nezávislosť.

            Voľný pohyb kapitálu

                  —

                  Zlepšiť právne predpisy v oblasti boja proti praniu špinavých peňazí a začať zabezpečovať účinné vykonávanie. Posilniť administratívne kapacity finančnej spravodajskej jednotky (FIU) a zlepšiť jej spoluprácu s ostatnými inštitúciami, ktoré sú zapojené do boja proti praniu špinavých peňazí.

                  —

                  Racionalizovať postupy povoľovania nákupu nehnuteľností občanmi EÚ na nediskriminačnom základe a v podstatnej miere znížiť veľký počet nevybavených žiadostí.

            Verejné obstarávanie

                  —

                  Ukončiť hamonizáciu právnych predpisov Chorvátska v oblasti obstarávania a vykonávacích nariadení, vrátane oblastí verejných zákaziek, koncesií a revíznych postupov.

                  —

                  Posilniť administratívne kapacity Úradu pre verejné obstarávanie, aby mohol vykonávať funkcie, ktoré mu ukladá zákon o verejnom obstarávaní.

            Právo duševného vlastníctva

                  —

                  Zlepšiť vynucovanie práv duševného, priemyselného a obchodného vlastníctva, obzvlášť posilňovaním administratívnych kapacít, vrátane orgánov činných v trestnom konaní a súdnictva.

            Hospodárska súťaž

                  —

                  Zabezpečiť ďalšie zosúlaďovanie primárnej a sekundárnej legislatívy, aby sa umožnila účinná protimonopolná kontrola a kontrola štátnej pomoci pomocou záväzných rozhodnutí uplatniteľných na všetky hospodárske odvetvia, a pokiaľ ide o štátnu pomoc, tak pre systémy pomoci, ako aj pre opatrenia individuálnej pomoci.

                  —

                  Posilniť administratívne kapacity a nezávislosť agentúry pre hospodársku súťaž v oblasti štátnej pomoci, ako aj v protimonopolnej oblasti. Zabezpečiť rozvoj a odbornú prípravu v súdnictve v otázkach hospodárskej súťaže.

                  —

                  Zlepšiť bilanciu vynucovania právnych predpisov v protimonopolnej oblasti, najmä väčším dôrazom na predchádzanie vážnym narušeniam hospodárskej súťaže a zavedením odstrašujúceho režimu pokút. Zlepšiť bilanciu vynucovania právnych predpisov v oblasti štátnej pomoci, najmä zabezpečením rešpektovania záväzkov oznamovania a aktívneho hodnotenia všetkých opatrení pomoci.

                  —

                  Zaistiť, aby existujúce schémy pomoci a všetky finančné právne predpisy boli zosúladené s acquis EÚ v oblasti štátnej pomoci.

                  —

                  Prijať a začať s uskutočňovaním realizovateľných programov reštrukturalizácie v oceliarskom a lodiarskom odvetví v súlade s požiadavkami EÚ okrem s cieľom zabezpečiť, aby bola každá pomoc v súlade s acquis.

                  —

                  Zabezpečiť transparentnosť štátnej pomoci vytvorením komplexného súpisu a podávaním správ o všetkých platných opatreniach pomoci na všetkých administratívnych úrovniach a zvýšiť informovanosť o zásadách hospodárskej súťaže.

            Finančné služby

                  —

                  Posilniť regulačný a administratívny rámec pre dohľad nad finančnými službami a najmä pripraviť prechod k vytvoreniu plánovaného integrovaného dozorného orgánu pre nebankové finančné služby.

                  —

                  Pripraviť zavedenie nového rámca kapitálových požiadaviek pre úverové inštitúcie a investičné firmy.

            Informačná spoločnosť a médiá

                  —

                  Ďalej posilniť kapacity vnútroštátneho regulačného orgánu v oblasti telekomunikácií a zabezpečiť jeho nezávislosť.

            Poľnohospodárstvo a rozvoj vidieka

                  —

                  Zabezpečiť úplné fungovanie agentúry SAPARD/IPARD.

                  —

                  Urýchliť práce na zavádzaní riadneho systému identifikácie poľnohospodárskych parciel a systému identifikácie a registrácie hovädzieho dobytka.

                  —

                  Zdokonaliť zhromažďovanie a spracovanie poľnohospodárskych štatistík v súlade s normami a metodikou EÚ.

                  —

                  Vypracovať stratégiu rozvoja vidieka a nástroje politiky na navrhovanie, vykonávanie, riadenie, monitorovanie, kontrolu a hodnotenie programov rozvoja vidieka.

            Bezpečnosť potravín, veterinárna a rastlinolekárska politika

                  —

                  Pokračovať v zosúlaďovaní vo veterinárnom a v rastlinolekárskom odvetví, zvýšiť úroveň inšpekčných postupov, modernizovať agropotravinárske zariadenia, aby sa vyhovelo hygienickým požiadavkám EÚ.

                  —

                  Vypracovať komplexnú stratégiu v oblasti bezpečnosti potravín, v oblasti veterinárnej a rastlinolekárskej politiky. Posilniť potrebné administratívne štruktúry a zlepšiť koordináciu medzi nimi v záujme zabezpečenia komplexného prístupu, ktorý umožní zvýšiť bezpečnosť potravín v celom potravinovom reťazci.

            Rybné hospodárstvo

                  —

                  Posilniť administratívne štruktúry a najmä inšpekčné štruktúry v oblasti politiky rybného hospodárstva.

                  —

                  Začať vytvárať automatizovaný register rybárskych plavidiel.

                  —

                  So zreteľom na chránené ekologické a rybárske zóny, jednostranne vyhlásené Chorvátskom, pokračovať vo vykonávaní trojstrannej dohody dosiahnutej v júni 2004.

            Dopravná politika

                  —

                  Pokračovať v implementácii noriem EÚ v oblasti sociálnych a technických právnych predpisov v cestnej doprave a bezpečnostných noriem v námornej doprave.

                  —

                  Posilniť administratívne kapacity v odvetví železničnej dopravy.

                  —

                  Zabezpečiť vytvorenie nezávislého orgánu na vyšetrovanie nehôd a posilniť vnútroštátne regulačné orgány v odvetví leteckej dopravy.

                  —

                  Uzavrieť Dohodu o spoločnom európskom leteckom priestore (ECAA) s protokolom o prechodných opatrení na implementáciu právnych predpisov EÚ v oblasti letectva.

            Energetika

                  —

                  Pokračovať v implementácii acquis EÚ v oblasti plynu a elektrickej energie.

                  —

                  Zabezpečiť prevádzkovú kapacitu a nezávislé fungovanie vnútroštátneho regulačného orgánu.

                  —

                  Začať plniť záväzky prijaté v rámci Zmluvy o energetickom spoločenstve.

                  —

                  Posilniť administratívne kapacity a zlepšiť zosúlaďovanie s acquis EÚ v oblasti energetickej účinnosti, obnoviteľných zdrojov energie a v jadrovej oblasti, ako aj zabezpečiť vysokú úroveň jadrovej bezpečnosti a ochrany pred radiáciou.

            Zdaňovanie

                  —

                  Urýchliť zosúlaďovanie právnych predpisov v oblasti zdaňovania s acquis a zabezpečiť ich účinné presadzovanie, s osobitnou pozornosťou na zaradenie slobodných colných pásiem do územného uplatňovania režimu DPH a na zrušenie existujúcich nulových sadzieb DPH.

                  —

                  Začať zosúlaďovanie s acquis EÚ v oblasti priamych daní, vrátane ustanovení o výmene informácií s členskými štátmi na zjednodušovanie presadzovania opatrení na predchádzanie vyhýbaniu sa plateniu daní a daňovým únikom.

                  —

                  Rešpektovať pravidlá správania sa v oblasti zdaňovania podnikov a zabezpečiť, aby aj nové daňové opatrenia boli v súlade s týmito pravidlami.

                  —

                  Posilniť kapacity daňových a colných správ, najmä v oblasti kontrolných funkcií a funkcií výberu daní a poplatkov; pokračovať v zavádzaní fungujúcej a personálne primerane vybavenej služby spotrebných daní; zjednodušiť postupy v záujme efektívneho stíhania daňových podvodov.

                  —

                  Pokračovať v rozvíjaní potrebných systémov informačných technológií, aby sa umožnila výmena elektronických údajov s EÚ a jej členskými štátmi.

            Štatistika

                  —

                  Posilniť administratívne kapacity Chorvátskeho štatistického úradu, reformovať jeho regionálne úrady a zlepšiť koordináciu s ostatnými zostavovateľmi oficiálnych štatistík.

                  —

                  Vypracovať obchodné a sociálne štatistiky.

            Sociálna politika a zamestnanosť

                  —

                  Pokračovať v zosúlaďovaní s acquis v oblastiach pracovného práva, zdravia a bezpečnosti, rovnosti pohlaví a nediskriminácie.

                  —

                  Posilniť súvisiacu administratívnu štruktúru a štruktúru na presadzovanie právnych predpisov a medziministerskú spoluprácu.

            Podnikanie a priemyselná politika

                  —

                  Naďalej zjednodušovať a urýchľovať postupy registrácie spoločností; zaviesť online prístup k vybraným vládnym zariadeniam pre malé a stredné podniky; ďalej posudzovať vplyv regulačných opatrení.

                  —

                  Pokračovať v implementácii Európskej charty pre malé podniky.

            Regionálna politika a koordinácia štrukturálnych nástrojov

                  —

                  Vypracovať komplexnú a koherentnú stratégiu v oblasti regionálneho rozvoja.

                  —

                  Vybrať a vybudovať kapacity hlavných riadiacich úradov a orgánov na vykonávanie štrukturálnych nástrojov.

            Spravodlivosť, sloboda a bezpečnosť

                  —

                  Posilniť správu hraníc, najmä dozor morských hraníc; vykonávať integrovanú stratégiu správy hraníc (vrátane readmisie); zvýšiť investície do technického vybavenia a infraštruktúry; získať ďalších pracovníkov a poskytovať primeranú infraštruktúru na odbornú prípravu.

                  —

                  Zlepšiť vybavenie na odhaľovanie nepravých a falšovaných dokumentov a poskytovať odbornú prípravu zamestnancom diplomatických misií a konzulárnych úradov.

                  —

                  Naďalej zosúlaďovať právne predpisy v oblasti azylu s acquis EÚ. Vytvoriť stále národné záchytné stredisko pre žiadateľov o azyl.

                  —

                  Zlepšiť koordináciu medzi orgánmi činnými v trestnom konaní a súdmi najmä v súvislosti s hospodárskou trestnou činnosťou, organizovaným zločinom, podvodom, praním špinavých peňazí a korupciou; posilniť boj proti obchodovaniu s drogami, posilniť protidrogovú prevenciu a znížiť úroveň dopytu po drogách; zabezpečiť účinné opatrenia na boj proti obchodovaniu s ľuďmi a nadnárodnému pašovaniu osôb s dôrazom najmä na prevenciu, ochranu a sociálnu reintegráciu obetí. Poskytnúť potrebné špecializované odbornú prípravu orgánom činným v trestnom konaní.

                  —

                  Zintenzívniť medzinárodnú spoluprácu v oblasti terorizmu a plne vykonávať príslušné medzinárodné dohovory; zlepšiť spoluprácu a výmenu informácií medzi orgánmi polície a spravodajskou službou v rámci štátu a s inými štátmi; posilniť boj proti financovaniu a príprave teroristických činov.

            Životné prostredie

                  —

                  Prijať horizontálne právne predpisy vrátane predpisov o posudzovaní vplyvov na životné prostredie a účasti verejnosti.

                  —

                  Jasne vymedziť zodpovednosti a posilniť administratívne a operačné kapacity na celoštátnej a regionálnej úrovni na zabezpečenie plánovania vrátane prípravy finančných stratégií.

                  —

                  Posilniť kapacity vnútroštátnej a regionálnej inšpekcie a umožniť jej účinné presadzovanie právnych predpisov o ochrane životného prostredia.

                  —

                  Bezodkladne prijať a začať plniť národný plán odpadového hospodárstva.

            Colná únia

                  —

                  Pokračovať v posilňovaní administratívnych a prevádzkových kapacít colnej služby, najmä na kontrolu preferenčných pravidiel pôvodu a urýchliť zosúlaďovanie s acquis EÚ. Zabezpečiť úplné fungovanie strediska pre odbornú prípravu v colnej oblasti.

                  —

                  Pokračovať v rozvíjaní potrebných systémov informačných technológií, aby sa umožnila výmena elektronických údajov s EÚ a jej členskými štátmi.

                  —

                  Prijať a vykonávať etický kódex pre colné služby.

            Vonkajšie vzťahy

                  —

                  Pokračovať v politike liberalizácie obchodu vykonávaním dohody o stabilizácii a pridružení, záväzkov prijatých v rámci WTO a dvojstranných dohôd o voľnom obchode. Usilovať sa o dosiahnutie budúcej regionálnej dohody o voľnom obchode v juhovýchodnej Európe.

                  —

                  Zabezpečiť, aby opatrenia na ochranu obchodu boli v súlade s dohodou o stabilizácii a pridružení a so záväzkami WTO.

                  —

                  Ukončiť rokovania a plne vykonať protokol zavádzajúci colné kvóty pre cukor v dohode o stabilizácii a pridružení s cieľom pripraviť chorvátske cukrovarské odvetvie na prispôsobenie potrebné na fungovanie v reálnom a hospodársky trvalo udržateľnom prostredí. Výsledky rokovaní o protokole sa nebudú dotýkať výsledku rokovaní o pristúpení.

            Finančná kontrola

                  —

                  Prijať koherentný regulačný rámec pre verejnú vnútornú finančnú kontrolu na základe strategického dokumentu.

                  —

                  Pokračovať vo vytváraní a posilňovaní funkcií verejnej vnútornej finančnej kontroly zabezpečením vhodných pracovníkov, odbornej prípravy a vybavenia.

                  —

                  Zaviesť účinné postupy na odhaľovanie, riešenie, ďalšie sledovanie nezrovnalostí a ich oznamovanie Komisii, ako aj prípadov podozrenia zo sprenevery, ktoré poškodzujú na finančné záujmy Spoločenstiev a vytvoriť administratívne štruktúry potrebné na účinnú a zodpovedajúcu ochranu týchto záujmov a na spoluprácu s Európskym úradom pre boj proti podvodom (OLAF).

            3.2.   STREDNODOBÉ PRIORITY
      Politické kritériá
      Demokracia a právny štát
      Verejná správa

                  —

                  Pokračovať v procese budovania inštitúcií, ktoré sú priamo spojené s acquis EÚ, a zaviesť reformy na zlepšenie efektívnosti verejnej správy vo všeobecnosti.

            Súdny systém

                  —

                  Pokračovať vo vykonávaní reformy súdnictva, vrátane odbornej prípravy a prijať opatrenia na redukciu prieťahov v konaní na všetkých súdoch.

                  —

                  Pokračovať v racionalizácii organizácie súdov, vrátane rozvoja moderných systémov informačných technológií.

                  —

                  Zabezpečiť riadny a účinný výkon súdnych rozhodnutí.

            Protikorupčná politika

                  —

                  Podporovať ďalší rozvoj boja proti korupcii a vykonávať príslušné právne predpisy. Najmä zriadiť špeciálne jednotky pre boj proti korupcii s riadnym zázemím a zabezpečiť im riadny výcvik a zdroje.

                  —

                  Zabezpečiť, aby boli splnené normy stanovené medzinárodnými nástrojmi, a to zavedením príslušných právnych predpisov a administratívnych opatrení.

            Ľudské práva a ochrana menšín

                  —

                  Zabezpečiť úplné vykonanie Ústavného zákona o národnostných menšinách, najmä pokiaľ ide pomerné zastúpenie menšín.

                  —

                  Pokračovať vo vykonávaní komplexnej stratégie nediskriminácie.

                  —

                  Pokračovať v zlepšovaní postavenia Rómov prostredníctvom posilneného vykonávania príslušnej stratégie vrátane, poskytovania potrebnej finančnej podpory na celoštátnej úrovni a miestnej úrovni, opatrení nediskriminácie zameraných na podporovanie pracovných príležitostí, na napomáhanie prístupu ku vzdelaniu a na zlepšenie podmienok bývania.

                  —

                  Pokračovať v zlepšovaní sociálnych a ekonomických podmienok na zlepšenie podmienok na reintegráciu navrátilcov a ich prijatia prijímajúcimi komunitami.

            Regionálne otázky a medzinárodné záväzky

                  —

                  Zabezpečiť bezproblémové vykonávanie konečných dohôd o dvojstranných otázkach, ktoré sú v súčasnosti nerozhodnuté, najmä o otázkach týkajúcich sa hraníc.

                  —

                  Pokračovať vo vykonávaní existujúcich dvojstranných dohôd.

            Ekonomické kritériá

                  —

                  Vykonávať udržateľný strednodobý fiškálny rámec prostredníctvom neustáleho znižovania celkových verejných výdavkov, deficitov verejných financií a dlhu ako podielu z HDP. Stanoviť priority vo verejných výdavkoch, aby sa uvoľnili zdroje na výdavky súvisiace s acquis EÚ. Uskutočniť komplexnú reformu systému zdravotnej starostlivosti a dôchodkového systému. Pokračovať v znižovaní dotácií veľkým stratovým podnikom.

                  —

                  Ukončiť predaj menšinových a väčšinových podielov štátu v spoločnostiach v majetku privatizačného fondu.

                  —

                  Naďalej zlepšovať podmienky na vytváranie a rozvoj súkromných podnikov a na priame zahraničné investície.

                  —

                  Dosiahnuť významný pokrok v posilňovaní finančnej disciplíny vo veľkých podnikoch, predovšetkým v oceliarskom, lodiarskom a železničnom odvetví.

                  —

                  Dokončiť pozemkovú reformu so zvláštnym dôrazom na registráciu a privatizáciu poľnohospodárskej pôdy.

                  —

                  Pokračovať v reforme trhu práce a v reforme školstva so zreteľom na zvýšenie účasti pracovnej sily a miery zamestnanosti.

            Schopnosť prevziať záväzky vyplývajúce z členstva
      Voľný pohyb tovaru

                  —

                  Dosiahnuť významný pokrok v transpozícii smerníc starého prístupu (ako napr. v oblasti liečiv a chemických látok) a nového prístupu a v spĺňaní požiadaviek na členstvo v európskych normalizačných orgánoch CEN, Cenelec a ETSI.

            Voľný pohyb pracovníkov

                  —

                  Zrušiť akékoľvek diskriminačné opatrenia voči migrujúcim pracovníkom z EÚ a občanom EÚ.

                  —

                  Posilniť administratívne štruktúry pre koordináciu systémov sociálneho zabezpečenia.

            Právo usadiť sa a sloboda poskytovať služby

                  —

                  Zrušiť existujúce bariéry usadenia sa a poskytovania cezhraničných služieb fyzickými alebo právnickými osobami z EÚ.

                  —

                  Dosiahnuť významný pokrok v zosúlaďovaní s acquis EÚ v oblasti vzájomného uznávania odborných kvalifikácií, vrátane ustanovení o odbornej príprave a ďalej rozvíjať požadované administratívne štruktúry.

            Voľný pohyb kapitálu

                  —

                  Dosiahnuť významný pokrok v odstraňovaní ostávajúcich obmedzení voľného pohybu kapitálu najmä pri nadobúdaní nehnuteľností, v súlade so záväzkami dohody o stabilizácii a pridružení.

                  —

                  Ukončiť vytváranie účinného systému proti praniu špinavých peňazí najmä zabezpečením úplnej funkčnosti agentúr, primeraného zásobenia finančnými prostriedkami a dobrej koordinácie s domácimi a medzinárodnými partnermi.

            Verejné obstarávanie

                  —

                  Vykonávať režim verejného obstarávania so všetkými príslušnými administratívnymi štruktúrami a operatívnymi nástrojmi a dosiahnuť významný pokrok smerom k ukončeniu zosúlaďovania s acquis EÚ a zároveň zabezpečiť, aby boli pravidlá verejného obstarávania efektívne vykonávané všetkými zmluvnými orgánmi a subjektmi na všetkých úrovniach. Podporovať používanie elektronických prostriedkov pri postupoch verejného obstarávania.

            Právo duševného vlastníctva

                  —

                  Ukončiť zosúlaďovanie v oblasti práv duševného, priemyselného vlastníctva a posilniť stíhanie v oblasti boja proti pirátstvu a falšovaniu.

                  —

                  Pokračovať v posilňovaní presadzovania práv duševného vlastníctva (IPR) a v znižovaní miery pirátstva a falšovania.

            Hospodárska súťaž

                  —

                  Posilniť právomoci orgánu v protimonopolnej oblasti a oblasti štátnej pomoci a dosiahnuť spoľahlivú mieru vykonateľnosti práva. V oblasti štátnej pomoci podstatne zlepšiť transparentnosť.

                  —

                  Na všetkých úrovniach správy a súdnictva pripraviť odbornú prípravu o zákone o hospodárskej súťaži a politiky hospodárskej súťaže.

            Finančné služby

                  —

                  Ukončiť zosúlaďovanie s opatrnými požiadavkami EÚ a naďalej posilňovať prax dohľadu.

                  —

                  Ukončiť vykonávanie nového rámca kapitálových požiadaviek pre úverové inštitúcie a investičné firmy.

            Informačná spoločnosť a médiá

                  —

                  Prijať potrebnú primárnu a sekundárnu legislatívu na dobudovanie regulačného rámca a zavedenie hospodárskej súťaže vo všetkých oblastiach.

            Poľnohospodárstvo a rozvoj vidieka

                  —

                  Posilniť administratívne štruktúry potrebné pre vykonávanie politík trhu a rozvoja vidieka.

                  —

                  Zriadiť register viníc v súlade s normami EÚ.

                  —

                  Vypracovať stratégiu pre zriadenie efektívnych a finančne zdravých platobných subjektov pre riadenie a kontrolu poľnohospodárskych fondov v súlade s požiadavkami EÚ a medzinárodnými normami auditu.

            Bezpečnosť potravín, veterinárna a rastlinolekárska politika

                  —

                  Podstatne zlepšiť zosúlaďovanie právnych predpisov o potravinách a posilniť potrebné štruktúry vykonávania.

                  —

                  Dosiahnuť významný pokrok v zosúlaďovaní právnych predpisov vo veterinárnej a rastlinolekárskej oblasti, vrátane systému identifikácie zvierat, zaobchádzania s odpadom živočíšneho pôvodu, modernizácie zariadení na potravinové spracovanie poľnohospodárskej produkcie, programov kontroly chorôb zvierat, ochrany rastlín a kvality osív a množiteľského materiálu; vo významnej miere zdokonaliť štruktúry inšpekcie.

            Rybné hospodárstvo

                  —

                  Zásadným spôsobom zdokonaliť administratívne štruktúry a vybavenie na zabezpečenie účinného vykonávania spoločnej politiky rybného hospodárstva, vrátane správy zdrojov, inšpekcií a kontrol činností v súvislosti s rybolovom, trhovej politiky, štrukturálnych programov a plánov riadenia kapacít flotily v súlade s existujúcimi zdrojmi rybolovu.

                  —

                  Dokončiť zavedenie automatizovaného registra rybárskych plavidiel a ich satelitom riadeného monitorovacieho systému.

            Dopravná politika

                  —

                  Pokračovať v činnosti zameranej na úplné zosúladenie s acquis EÚ v oblasti cestnej dopravy.

                  —

                  Prijať vykonávacie právne predpisy v železničnej doprave, najmä ustanovenia o súčinnosti a nezávislom vyčlenení kapacít.

                  —

                  Pokračovať v činnosti zameranej na zosúladenie s acquis EÚ v oblasti vnútrozemskej vodnej dopravy, najmä pokiaľ ide o bezpečnosť plavby a informačné služby v riečnej doprave.

                  —

                  Pokračovať v zosúlaďovaní v oblasti námornej dopravy a zabezpečiť primeranú kontrolu vlajkových štátov.

                  —

                  V oblasti letectva dosiahnuť úplné zosúladenie s acquis EÚ.

                  —

                  Pokračovať vo vykonávaní Memoranda o porozumení o rozvoji základnej regionálnej dopravnej siete v juhovýchodnej Európe.

            Energetika

                  —

                  Naďalej posilňovať administratívne kapacity a zosúlaďovanie s acquis EÚ v oblasti energetickej efektívnosti a obnoviteľných zdrojov energie, vnútorného trhu s energiou (elektrina a plyn) a s jadrovou energiou.

                  —

                  Zabezpečiť, aby zásoby ropy poskytovali záruku bezpečného zásobovania.

                  —

                  Náležite riešiť otázku nakladania s rádioaktívnym odpadom.

            Zdaňovanie

                  —

                  Podstatne zvýšiť úsilie o dokončenie zosúlaďovania s acquis v oblasti ciel, pokiaľ ide o DPH, spotrebné dane a priame dane, vrátane pravidiel správania sa v oblasti zdaňovania podnikov.

                  —

                  Pokračovať v posilňovaní správy daní – vrátane odvetvia informačných technológií – a zabezpečiť jej riadne fungovanie na dosiahnutie noriem EÚ a prepojenie systémov informačných technológií. Vypracovať a vykonávať etický kódex.

            Hospodárska a menová politika

                  —

                  Zlepšiť menovú politiku a rozšíriť využívanie a efektivitu trhovo orientovaných menových nástrojov.

            Štatistika

                  —

                  Naďalej rozvíjať makroekonomickú, podnikateľskú a sociálnu štatistiku.

            Sociálna politika a zamestnanosť

                  —

                  Naďalej ju zosúlaďovať s acquis a posilniť príslušné administratívne štruktúry a štruktúry jej vynucovania vrátane inšpektorátov práce.

                  —

                  Podporovať úsilie sociálnych partnerov na budovanie kapacít najmä prostredníctvom nezávislého sociálneho dialógu bipartity.

                  —

                  Vypracovať a vykonať komplexnú stratégiu zahrnujúcu všetkých významných účastníkov so zreteľom na účasť na Európskej stratégii zamestnanosti. Zabezpečiť vhodné kapacity na jej analýzu, vykonávanie a hodnotenie.

                  —

                  Vypracovať a vykonať národnú stratégiu sociálneho začlenenia vrátane zhromažďovania údajov v súlade s praxou EÚ a so zreteľom na budúcu účasť na Európskej stratégii sociálneho začlenenia.

                  —

                  Identifikovať potreby rozvoja ľudských zdrojov ako prípravu na Európsky sociálny fond.

            Podnikanie a priemyselná politika

                  —

                  Aktualizovať a lepšie formulovať politický prístup k finančným nástrojom pre malé a stredné podniky, ktorý by mal umožniť vláde prejsť od priamych pôžičiek k miernejším systémom pomoci.

            Regionálna politika a koordinácia štrukturálnych nástrojov

                  —

                  Zabezpečiť jasné rozdelenie zodpovednosti a posilniť koordináciu tak medzi ministerstvami, ako aj medzi štátnymi a regionálnymi úradmi.

                  —

                  Naďalej budovať kapacity navrhnutých správnych a platobných úradov vrátane miestnych úradov.

                  —

                  Zdokonaliť tvorbu a plnenie plánov regionálneho rozvoja.

                  —

                  Vytvoriť vhodné systémy monitorovania a hodnotenia a zintenzívniť postupy finančného riadenia a kontroly.

                  —

                  Zaviesť primeranú regionálnu štatistiku.

            Spravodlivosť, sloboda a bezpečnosť

                  —

                  Uviesť vnútroštátne právne predpisy do súladu s pravidlami a najlepšou praxou EÚ a naďalej posilňovať hraničnú kontrolu; vytvoriť národné databázy a registre a zabezpečiť koordináciu medzi príslušnými útvarmi.

                  —

                  Vytvoriť národnú databázu na kontrolu údajov o uchádzačoch o azyl vrátane odtlačkov prstov so zreteľom na prípravu účasti v systéme EURODAC.

                  —

                  Zvýšiť úsilie o integráciu utečencov.

                  —

                  Zlepšiť vybavenie a infraštruktúru polície vrátane vytvorenia počítačového vyšetrovacieho systému; posilniť spoluprácu medzi políciou a ostatnými orgánmi činnými v trestnom konaní; posilniť boj proti obchodovaniu s drogami, organizovanému zločinu, hospodárskej kriminalite (vrátane prania špinavých peňazí a falšovania peňazí), podvodom a korupcii; v týchto oblastiach zlepšiť zosúlaďovanie príslušných vnútroštátnych právnych predpisov s aquis.

                  —

                  Pripraviť uplatňovanie rozličných právnych nástrojov v oblasti justičnej spolupráce v trestných a občianskoprávnych záležitostiach poskytnutím vhodnej odbornej prípravy na súdoch v súdnych sporoch a iných podstatných otázkach.

            Veda a výskum

                  —

                  Začať plánovať a uplatňovať integrovanú politiku v oblasti výskumu.

            Vzdelávanie a kultúra

                  —

                  Zvýšiť úsilie pri tvorbe moderného systému odbornej prípravy a vzdelávania a vo vysokoškolskom a ďalšom vzdelávaní zabezpečiť vykonávanie bolonských kritérií.

            Životné prostredie

                  —

                  Pri definovaní a vykonávaní iných sektorových politík zabezpečiť integráciu požiadaviek na ochranu životného prostredia. Vypracovať stratégiu investícií do životného prostredia založenú na odhadoch nákladov na zosúladenie. Pokračovať vo vykonávaní horizontálnych právnych predpisov.

                  —

                  Pokračovať v transponovaní acquis EÚ s osobitným dôrazom na odpadové hospodárstvo, kvalitu vody, ovzdušia, ochranu prírody a integrované zamedzenie znečisťovaniu ovzdušia a jeho kontrole. Zvýšiť investície do infraštruktúry v oblasti životného prostredia s osobitným dôrazom na zber a čistenie odpadových vôd, zásobovanie pitnou vodou a odpadovým hospodárstvom.

                  —

                  Ratifikovať Kjótsky protokol k Rámcovému dohovoru Organizácie Spojených národov o klimatickej zmene.

            Ochrana zdravia a spotrebiteľa

                  —

                  Pokračovať v zosúlaďovaní právnych predpisov s acquis EÚ v oblasti opatrení týkajúcich sa bezpečnosti a posilniť administratívne kapacity potrebné na účinnú kontrolu trhu.

                  —

                  Pokračovať v zosúlaďovaní s acquis EÚ, ktoré sa netýka bezpečnostných opatrení.

            Colná únia

                  —

                  Posilniť a skonsolidovať administratívne a operačné kapacity colnej služby. Rozšíriť odbornú prípravu všetkých zamestnancov a zintenzívniť využívanie informačných technológií kompatibilných s EÚ, ako aj pokračovať v prípravách na zabezpečenie prepojenia so systémami EÚ. Zintenzívniť audit a využívanie hodnotenia rizika, ako aj selektívnosť.

                  —

                  Podstatne pokročiť v zosúlaďovaní s acquis EÚ najmä v oblastiach slobodných colných pásiem, tranzitných poplatkov, tarifných kvót a dohľadu nad dovážaným a vyvážaným tovarom.

            Finančná kontrola

                  —

                  Vytvoriť kapacity a zosúladiť systém verejnej vnútornej finančnej kontroly vrátane decentralizovanej zodpovednosti za riadenie a funkčne nezávislého vnútorného auditu, ako aj ústrednej koordinácie a harmonizácie.

                  —

                  Reformovať a posilniť funkciu externého auditu v súlade s najlepšou praxou z medzinárodného hľadiska a z hľadiska EÚ.

            4.   PROGRAMOVANIE

                  —

                  Pomoc Spoločenstva krajinám západného Balkánu v rámci procesu stabilizácie a pridruženia sa poskytne na základe existujúcich finančných nástrojov, najmä nariadenia Rady (ES) č. 2666/2000 z 5. decembra 2000 o pomoci Albánsku, Bosne a Hercegovine, Chorvátsku, Federatívnej republike Juhoslávii a Bývalej juhoslovanskej republike Macedónsko (1) (nariadenie CARDS) a predvstupových nástrojov programov PHARE (2), SAPARD (3) a ISPA (4) . To znamená, že toto rozhodnutie nebude mať žiadne finančné dôsledky. Chorvátsko môže využiť prístup k finančným prostriedkom horizontálnych programov a programov pre viaceré štáty.

            5.   PODMIENKY POMOCI

                  —

                  Pomoc Spoločenstva krajinám západného Balkánu v rámci procesu stabilizácie a pridruženia je podmienená ďalším pokrokom v plnení kodanských kritérií, ako aj pokrokom v riešení osobitných priorít tohto prístupového partnerstva. Nerešpektovanie týchto všeobecných podmienok by mohlo viesť Radu k prijatiu zodpovedajúcich opatrení na základe článku 5 nariadenia (ES) č. 2666/2000. Pomoc Spoločenstva bude závisieť aj od podmienok, ktoré Rada definovala vo svojich záveroch z 29. apríla 1997 a z 21. a 22. júna 1999, najmä pokiaľ ide o záväzok príjemcu uskutočniť demokratické, hospodárske a inštitucionálne reformy.

                  —

                  Pomoc Spoločenstva na financovanie projektov prostredníctvom troch predvstupových nástrojov PRARE, ISPA a SAPARD naďalej závisí od rešpektovania záväzkov podľa dohody o stabilizácii a pridružení zo strany Chorvátska, ďalších krokov pri plnení kodanských kritérií a najmä pokroku v riešení osobitných priorít tohto prístupového partnerstva.

                  —

                  Nerešpektovanie týchto všeobecných podmienok by mohlo viesť k rozhodnutiu Rady o pozastavení finančnej pomoci na základe článku 4 nariadenia Rady (ES) č. 622/98 zo 16. marca 1998 o pomoci kandidátskym štátom v rámci predvstupovej stratégie a najmä o založení prístupových partnerstiev (5).

            6.   MONITOROVANIE

                  —

                  Vykonávanie prístupového partnerstva sa bude skúmať prostredníctvom rámca mechanizmov zavedených v rámci procesu stabilizácie a pridruženia, najmä výročných správ predložených Komisiou.

         (1)  Ú. v. ES L 306, 7.12.2000, s. 1. Nariadenie naposledy zmenené a doplnené nariadením (ES) č. 2112/2005 (Ú. v. EÚ L 344, 27.12.2005, s. 23).

         (2)  Nariadenie Rady (EHS) č. 3906/89 (Ú. v. ES L 375, 23.12.1989, s. 11). Nariadenie naposledy zmenené a doplnené nariadením (ES) č. 2257/2004 (Ú. v. EÚ L 389, 30.12.2004, s. 1).

         (3)  Nariadenie Rady (ES) č. 1268/99 (Ú. v. ES L 161, 26.6.1999, s. 87). Nariadenie naposledy zmenené a doplnené nariadením (ES) č. 2112/2005.

         (4)  Nariadenie Rady (ES) č. 1267/99 (Ú. v. ES L 161, 26.6.1999, s. 73). Nariadenie naposledy zmenené a doplnené nariadením (ES) č. 2112/2005.

         (5)  Ú. v. ES L 85, 20.3.1998, s. 1.


title: 2013/551/EÚ: Rozhodnutie Európskeho parlamentu zo 17. apríla 2013 o absolutóriu za plnenie všeobecného rozpočtu Európskej únie za rozpočtový rok 2011, oddiel X – Európska služba pre vonkajšiu činnosť

text:
               16.11.2013

               SK

               Úradný vestník Európskej únie

               L 308/139

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie všeobecného rozpočtu Európskej únie za rozpočtový rok 2011, oddiel X – Európska služba pre vonkajšiu činnosť
   (2013/551/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-235/2012] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

               —

               so zreteľom na vyhlásenie o vierohodnosti vedenia účtov (4) a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 164, 165, 166 a 167,

               —

               so zreteľom na článok 77 rokovacieho poriadku a prílohu VI, k nemu,

               —

               so zreteľom na správu Výboru pre kontrolu rozpočtu a stanovisko Výboru pre zahraničné veci (A7-0099/2013),

               1.

               udeľuje vysokej predstaviteľke Únie pre zahraničné veci a bezpečnostnú politiku absolutórium za plnenie rozpočtu Európskej služby pre vonkajšiu činnosť za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 344, 12.11.2012, s. 1.

      (4)  Ú. v. EÚ C 348, 14.11.2012, s. 130.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 298, 26.10.2012, s. 1.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel X – Európska služba pre vonkajšiu činnosť
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2011 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0235/2012] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

                  —

                  so zreteľom na vyhlásenie o vierohodnosti vedenia účtov (4) a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 164, 165, 166 a 167,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre zahraničné veci (A7–0099/2013),

                  A.

                  keďže Európska služba pre vonkajšiu činnosť (ESVČ) bola zriadená článkom 27 ods. 3 Zmluvy o Európskej únii a začala svoje pôsobenie 1. januára 2011;

                  B.

                  keďže podľa odôvodnenia 1 rozhodnutia Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (7) je ESVČ „funkčne samostatný orgán Únie pod vedením vysokého predstaviteľa [Únie pre zahraničné veci a bezpečnostnú politiku]“ (ďalej len „vysoký predstaviteľ“);

                  C.

                  keďže Komisia má právnu nadradenosť, pokiaľ ide o riadenie operačných výdavkov; keďže sa zaviedla deľba zodpovednosti medzi ESVČ a Útvarom pre nástroje zahraničnej politiky pri Komisii;

                  D.

                  keďže ESVČ zodpovedá za finančné riadenie administratívnych výdavkov svojho sídla a delegácií Únie;

                  E.

                  keďže rozpočet ESVČ na rok 2011 tvorili rozpočtové presuny na pomernom základe z Komisie a Generálneho sekretariátu Rady,

                  1.

                  poznamenáva, že Dvor audítorov na základe svojho auditu dospel k záveru, že v platbách ako celku za rok končiaci sa 31. decembrom 2011, ktoré sa vzťahujú na administratívne a iné výdavky inštitúcií a orgánov, sa nevyskytli významné chyby;

                  2.

                  konštatuje, že hoci bol rok 2011 per ESVČ prvým rozpočtovým rokom, je zaň plne zodpovedná a musí zabezpečiť prísne dodržiavanie právnych predpisov; naliehavo vyzýva ESVČ, aby preskúmala, aké ponaučenia si možno vziať z tohto prvého roka fungovania;

                  3.

                  upozorňuje, že Dvor audítorov do svojej výročnej správy za rok 2011 zahrnul pripomienky týkajúce sa vyplácania sociálnych príspevkov a výhod zamestnancom, uzatvárania zmlúv s dočasnými zamestnancami, riadenia zmluvy na poskytnutie bezpečnostných služieb a postupov verejného obstarávania; naliehavo vyzýva ESVČ, aby prijala potrebné kroky na zaoberanie sa týmito poznámkami;

                  4.

                  vyjadruje znepokojenie nad tým, že Dvor audítorov zistil, že nedodržiavanie pravidiel viedlo k obmedzenému počtu nesprávnych platieb zamestnancom, právnej neistote pre dočasných zamestnancov a ESVČ, nedodržaniu nariadenia o rozpočtových pravidlách a nevybratiu DPH, ako aj k porušeniu pravidiel verejného obstarávania, ktoré musia všetky inštitúcie Únie dodržiavať; upozorňuje, že ESVČ je plne zodpovedná za svoju prevádzku, a konštatuje, že ESVČ uviedla, že prijala všetky kroky potrebné na to, aby zabránila opätovnému nedodržiavaniu pravidiel; žiada, aby ESVČ v rámci postupu udeľovania absolutória za rok 2012 informovala Európsky parlament o príslušných výsledkoch;

                  5.

                  berie na vedomie odpovede na pripomienky Dvora audítorov a súhlasí s jeho odporúčaniami, na základe ktorých treba prijať opatrenia s cieľom zabezpečiť, aby zamestnanci poskytovali v primeraných intervaloch dokumenty potvrdzujúce ich osobnú situáciu; konštatuje, že ESVČ spolu s Úradom pre správu a úhradu individuálnych nárokov plánuje zaviesť systém pre včasné sledovanie takýchto dokumentov; okrem toho by ESVČ mala ďalej zlepšovať koncepciu, koordináciu a realizáciu postupov verejného obstarávania prostredníctvom primeraných kontrol a lepších pokynov;

                  6.

                  vyjadruje poľutovanie nad tým, že podľa pripomienok Dvora audítorov aj v roku 2012 pretrváva riziko, že sa uskutočnia nesprávne alebo neoprávnené platby, ak sa zmení situácia zamestnancov, hoci ESVČ zaviedla mechanizmus každoročnej aktualizácie; vyzýva ESVČ, aby informácie o vykonávaní tohto nového mechanizmu pripojila k svojej výročnej správe o činnosti za rok 2012;

                  7.

                  poznamenáva, že na konci roku 2011 predstavoval konečný rozpočet sídla ESVČ 188 000 000 EUR s mierou plnenia vo výške 91 % a rozpočet delegácií 276 100 000 EUR s nižšou mierou plnenia vo výške približne 89 %; berie na vedomie, že Komisia musela doplniť rozpočet delegácií do celkovej výšky 252 400 000 EUR a miera plnenia dosiahla 85 %; ďalej berie na vedomie, že na konci roku 2012 bola konečná miera plnenia rozpočtu na rok 2011 v ústredí 97 % a v delegáciách 97 %;

                  8.

                  vyjadruje znepokojenie nad tým, že aj po opravnom rozpočte a niektorých presunoch z Komisie a v rámci útvarov v roku 2011 sú nedostatočné čerpanie a prenos rozpočtových prostriedkov naďalej pomerne vysoké; navrhuje vytvorenie kľúčových ukazovateľov výkonnosti umožňujúcich monitorovať najdôležitejšie oblasti s cieľom zlepšiť plnenie rozpočtu v nadchádzajúcich rokoch;

                  9.

                  pripomína, že ESVČ je nedávno vytvorenou štruktúrou, ktorá je výsledkom konsolidácie viacerých útvarov, a že rok 2011 bol prvým rokom jej činnosti, počas ktorého bolo treba prekonať početné technické prekážky, najmä v oblasti verejného obstarávania a prijímania zamestnancov; ďalej konštatuje, že nadmerné administratívne zaťaženie spôsobené zriaďovacími opatreniami sa pravdepodobne nebude v nasledujúcich rokoch opakovať;

                  10.

                  veľmi oceňuje podrobnú odpoveď na širokú škálu písomných a ústnych otázok zo strany členov parlamentného Výboru pre kontrolu rozpočtu, ktoré výrazne presiahli rámec administratívnych výdavkov ESVČ;

                  11.

                  berie na vedomie poznámky týkajúce sa niektorých nedostatkov v súvislosti s postupom verejného obstarávania a výzvami na predkladanie ponúk a vyzýva ESVČ, aby tieto nedostatky bez zbytočného meškania odstránila;

                  12.

                  poznamenáva, že toto absolutórium je dôležité pri stanovovaní rámca pre budúce postupy udelenia absolutória, a domnieva sa, že posilní očakávania, pokiaľ ide o budúci vývoj a zvýšenie účinnosti ESVČ a jej opatrení; vyzýva vysokú predstaviteľku, aby do polovice roku 2013 predložila prehľad organizácie a fungovania ESVČ, ktorý by bol v prípade potreby doplnený o návrhy na revíziu rozhodnutia 2010/427/EÚ;

                  13.

                  vyjadruje presvedčenie, že postup udelenia absolutória nemožno používať na podrobné porovnávanie prevládajúcich podmienok, v ktorých musí ESVČ pôsobiť na 140 miestach, a to od takých, kde panuje mier a poriadok, až po také, ktoré sú v skutočnosti vojnovými zónami; domnieva sa, že tieto miesta odrážajú širokú škálu životných podmienok;

                  14.

                  uznáva, že problémy s plnením rozpočtu v tretích krajinách sú veľmi odlišné od situácie v Únii; požaduje jasné rozdelenie a koordináciu úloh Komisie a ESVČ, pokiaľ ide o programovanie a vykonávanie rozpočtu v tretích krajinách;

                  15.

                  berie na vedomie obdobie intenzívneho prijímania zamestnancov do ESVČ počas prvého roku jej pôsobenia, aby sa z hľadiska personálneho obsadenia dosiahol plný stav s minimálnym zdržaním; okrem toho poznamenáva, že existujú niektoré špecifické delegácie, v prípade ktorých je z dôvodu rizika na mieste ich pôsobenia ťažšie obsadiť pracovné miesta;

                  16.

                  vyjadruje poľutovanie nad tým, že podiel zamestnancov pochádzajúcich z novších členských štátov je v porovnaní so zamestnancami z krajín EÚ-15 veľmi nízky; zdôrazňuje potrebu väčšej rodovej rovnosti a podľa možnosti aj geografickej rovnováhy pri prijímaní a vymenúvaní zamestnancov; naliehavo vyzýva ESVČ, aby vytvorila vhodné mechanizmy a prijala opatrenia nevyhnutné na včasné dosiahnutie lepšieho a vyváženejšieho zastúpenia; víta skutočnosť, že počet neobsadených pracovných miest sa znižuje; naliehavo žiada ESVČ, aby neobsadené pracovné miesta využívala na dosiahnutie geografickej rovnováhy na všetkých úrovniach zamestnancov;

                  17.

                  poznamenáva, že existujú riaditeľstvá s 22, 27 a 29 zamestnancami a výkonné riaditeľstvá so 44 zamestnancami; upozorňuje na vysoký počet manažérskych postov v porovnaní s ostatnými inštitúciami a na relatívne vysoký počet pracovných miest vo vyšších platových triedach, ktorý je vo výraznom nepomere v porovnaní s ostatnými inštitúciami; vyzýva ESVČ, aby objasnila dôvody tejto situácie, a naliehavo vyzýva vysokú predstaviteľku, aby túto administratívu s príliš veľkým počtom vedúcich pracovníkov zredukovala; považuje vysvetlenia, ktoré v tejto súvislosti poskytla ESVČ, za čiastočne legitímne, pričom žiada príslušné útvary, aby zo strednodobého a dlhodobého hľadiska stanovili plán a vhodné metódy na nápravu tejto relatívnej nerovnováhy;

                  18.

                  opätovne zdôrazňuje svoje želanie, aby sa čo najskôr zaviedla politika v oblasti ľudských zdrojov, ktorá by zohľadňovala politické priority Únie a skutočné potreby na mieste; v tejto súvislosti pripomína, že k optimalizácii profilu zamestnancov delegácií je potrebné zaujať prístup koordinovaný s Komisiou (8);

                  19.

                  požaduje väčšiu transparentnosť, pokiaľ ide o právomoci administratívnej štruktúry ESVČ a obmedzenie zdvojených právomocí; žiada o zverejnenie rozpisu úloh; zastáva názor, že existuje riziko, že neefektívnosť súčasnej situácie vážne poškodí dobré meno ESVČ;

                  20.

                  s uspokojením berie na vedomie výkon a riadenie v súvislosti s 8 800 kandidátmi, 1 300 pohovormi a 118 voľnými pracovnými miestami, ktoré sa mali obsadiť; vyjadruje však poľutovanie nad tým, že neexistuje prehľad o tom, ako často bol kandidát pozvaný na pohovor, a že tento postup teda nie je možné považovať za plne transparentný; vyzýva ESVČ, aby lepšie vyhodnotila náklady na pohovory;

                  21.

                  naliehavo požaduje, aby novovymenovaní zamestnanci ESVČ poskytli čestné vyhlásenie, že v minulosti nepracovali pre spravodajské služby;

                  22.

                  domnieva sa, že úlohy osobitných zástupcov Únie sú veľmi nejasné; žiada, aby mu bola predložená podrobná správa o tom, ako sa využíva rozpočet, ktorý dostávajú na výkon svojho mandátu;

                  23.

                  konštatuje, že 39,5 % veľvyslancov Únie pochádza z členských štátov; pripomína dohodu, podľa ktorej mala byť zamestnancami z členských štátov obsadená tretina postov; naliehavo žiada vysokú predstaviteľku, aby túto dohodu uplatňovala, čo znamená, že stredné a vyššie posty treba zahrnúť do uvedenej kvóty;

                  24.

                  poukazuje na to, že v delegáciách existuje nerovnováha medzi zamestnancami ESVČ a Komisie; naliehavo požaduje, aby sa viac zamestnancov ESVČ presunulo zo sídla do delegácií, a to v rámci možností rozpočtu;

                  25.

                  zdôrazňuje náročné podmienky delegácií, ktoré majú najnižší počet členov, z dôvodu zložitých a prísnych pravidiel týkajúcich sa poverovania v oblasti schvaľovania platieb medzi zamestnancami ESVČ a Komisie; vyzýva ESVČ a Komisiu, aby zvážili možnosti, ako zjednodušiť postup schvaľovania prostriedkov a zároveň zabezpečiť dodržiavanie pravidiel finančnej kontroly;

                  26.

                  zdôrazňuje, že je dôležité zaistiť, aby operačný personál a personál zodpovedný za financie, monitorovanie a audit disponoval zručnosťami nevyhnutnými na vykonávanie svojich úloh; žiada ESVČ a Komisiu, aby svoje programy odbornej prípravy zamerali na rozširovanie týchto zručností a informovali Európsky parlament o dosiahnutom pokroku;

                  27.

                  poukazuje na čoraz nákladnejší postup uplatňovania metódy ročnej úpravy miezd miestnych zamestnancov v delegáciách Únie; domnieva sa, že táto metodika sa môže stať účinnejšou a nákladovo efektívnejšou; žiada ESVČ, aby využívala metódy výpočtu vychádzajúce z nezávislého a objektívneho výberu referenčných organizácií v danom mieste alebo na podobných miestach; navrhuje, aby sa agentúra Organizácie Spojených národov pôsobiaca na danom mieste pridala ako stály prvok a aby sa zahrnuli aj dve veľvyslanectvá členských štátov a dvaja miestni zamestnávatelia – pričom jednu z organizácií si vždy vyberie zamestnanec a druhú zamestnávateľ – s cieľom dosiahnuť primeraný priemer; naliehavo žiada, aby sa vytvoril mechanizmus, ktorý by veľvyslanca Únie zbavil zodpovednosti za rokovania o platoch s miestnymi zamestnancami a aby sa referenčné organizácie vyberali na päť rokov;

                  28.

                  vyjadruje znepokojenie nad vysokou mierou absencií v delegáciách Únie a navrhuje, aby ESVČ opätovne preskúmala dôvody týchto absencií; naliehavo vyzýva ESVČ, aby na základe výsledkov tohto preskúmania napravila nerovnováhy a aby každoročne poskytovala Európskemu parlamentu údaje o absentérstve; navrhuje, aby sa príslušné postupy opätovne preskúmali tak, aby zamestnanci delegácií v čo najväčšej miere kombinovali obdobia svojej odbornej prípravy v Bruseli so zvyškom svojej dovolenky; vyzýva Komisiu, aby pri revidovaní prílohy X služobného poriadku (tretie krajiny) zosúladila nároky na dovolenku zamestnancov delegácií a ďalšie, na danom mieste nepracovné dni s ostatnými diplomatickými zastúpeniami pôsobiacimi na tomto mieste;

                  29.

                  je znepokojený administratívnymi nedostatkami v delegáciách Únie v Afganistane, v Džibutsku, v Guyane, na Šalamúnových ostrovoch a v Zambii; požaduje, aby bol informovaný o aktuálnom stave v súvislosti s uvedenými nedostatkami vrátane zmlúv v oblasti bezpečnosti; očakáva, že mu bude doručená aj správa o situácii v oblasti noriem vnútornej kontroly v delegáciách Únie v Libérii a Iraku; požaduje aktuálne informácie týkajúce sa miery dodržiavania predpisov v delegáciách Únie v Egypte a Malawi a aktuálnej situácie v oblasti bezpečnostných zmlúv uzatvorených v rámci delegácií Únie na západnom brehu Jordánu, v Haiti, Saudskej Arábii, Pakistane, Srí Lanke, Líbyi a Libanone;

                  30.

                  žiada vysvetlenia k otázke, prečo bezpečnostná spoločnosť, s ktorou má zmluvu delegácia Únie v Afganistane a ktorá je predmetom vyšetrovania úradu OLAF, nedávno získala novú zmluvu v tejto delegácii vo výške približne 50 miliónov EUR;

                  31.

                  s uspokojením poznamenáva, že súčinnosť s Generálnym riaditeľstvom Európskej komisie pre rozvoj a spoluprácu – EuropeAid a diplomatickými službami členských štátov funguje dobre, a vyzýva ESVČ, aby pravidelne informovala Európsky parlament; súhlasí s tým, že v súvislosti s konzulárnymi službami ešte treba prijať ďalšie opatrenia; žiada, aby sa do tejto činnosti zapojil parlamentný Výbor pre zahraničné veci;

                  32.

                  vyzýva ESVČ, aby Európskemu parlamentu predložila svoju správu o kontrole zamestnancov;

                  33.

                  vyzýva ESVČ, aby v duchu skutočnej vonkajšej politiky a služieb Únie v maximálnej možnej miere využívala úspory z rozsahu vytváraním nových synergických účinkov v rámci sídla a delegácií ESVČ, ako aj v spolupráci s členskými štátmi a diplomatickými službami jednotlivých štátov; v tejto súvislosti zdôrazňuje, že v záujme rozšírenej výmeny informácií a úspor je potrebné čo najväčšmi sa usilovať o spoločné umiestnenie služieb v tretích krajinách;

                  34.

                  v kontexte nadchádzajúceho nadobudnutia platnosti dohody o pridružení medzi EÚ a Strednou Amerikou zdôrazňuje, že Únia potrebuje mať delegáciu v Paname, ktorá je dôležitým partnerom a jedinou krajinou bez takejto delegácie v danom regióne; vyzýva ESVČ, aby čo najskôr prijala na tento účel príslušné opatrenia;

                  35.

                  trvá na vysvetlení vo veci odvolania veľvyslanca Únie v Líbyi;

                  36.

                  žiada ESVČ, aby predložila všetky informácie o dohodách o úrovni poskytovaných služieb uzavretých s Radou a Komisiou;

                  37.

                  víta skutočnosť, že revidované nariadenie o rozpočtových pravidlách zaväzuje ESVČ, aby Európskemu parlamentu do 1. júna každého roku predkladala pracovný dokument o svojej politike v oblasti budov; zdôrazňuje, že revidované nariadenie o rozpočtových pravidlách umožňuje ESVČ, aby na nadobúdanie svojich kancelárií a sídiel získavala úvery; naliehavo vyzýva ESVČ, aby zachovala nákladovo efektívne fungovanie a po konzultáciách s Generálnym riaditeľstvom Európskej komisie pre hospodárske a finančné záležitosti našla vhodné finančné riešenia;

                  38.

                  je znepokojený rastúcimi nákladmi na nájom kancelárií a sídiel ESVČ (t. j. zvýšenie o viac než 50 % v prípade moskovských kancelárií delegácie Únie v Rusku medzi rokmi 2010 a 2011); naliehavo vyzýva ESVČ, aby zachovala nákladovo efektívne fungovanie a poskytovala orgánu udeľujúcemu absolutórium všetky potrebné informácie;

                  39.

                  domnieva sa, že nadchádzajúce preskúmanie ESVČ je fórom, kde možno uskutočniť podrobnú analýzu súladu medzi dostupnými zdrojmi a funkciami, ktoré má ESVČ vykonávať, a všetkými zmenami potrebnými na zabezpečenie najvyššej úrovne účinnosti pri jej fungovaní; je presvedčený, že hodnotenie majetku, ktorý ESVČ využíva, by malo zahŕňať skôr porovnanie s inými diplomatickými misiami na rovnakom mieste než porovnanie medzi zariadeniami ESVČ vo veľmi odlišných krajinách; domnieva sa, že pri odhadovaní ceny nehnuteľností by sa zmluvy mali aktívne monitorovať vo vzťahu k výhodám, ktoré Únii prinášajú, a že by sa v prípade potreby mali vykonať zmeny; domnieva sa, že v rámci tohto vyhodnocovania by sa malo jasne stanoviť, či sa daná nehnuteľnosť využíva na iné účely než bývanie, a uviesť, aká časť nehnuteľnosti sa využíva, na aké obdobie a akým spôsobom; je takisto presvedčený, že by sa nemali robiť žiadne rozdiely medzi bývaním, ktoré by malo byť obdobné, a nemalo by dochádzať k zneužívaniu, čím sa zaistí, aby bola kvalita života v oblasti bývania v jednotlivých regiónoch podobná, v závislosti od dostupnosti a nákladnosti nehnuteľností; požaduje, aby bol predložený viacročný plán v oblasti budov Únie a bezpečnosti pracovníkov a budov vo všetkých tretích krajinách, v ktorých existujú delegácie Únie;

                  40.

                  vyzýva ESVČ, aby v súlade so svojimi politickými a zmluvnými záväzkami určila a zvážila všetky možnosti dosiahnutia značných dlhodobých úspor s cieľom zabezpečiť, aby zmeny v jej ročnom rozpočte – ktorý z legitímnych dôvodov rastie proporcionálne rýchlejšie než rozpočty ostatných inštitúcií – mohli mať multiplikačný efekt;

                  41.

                  upozorňuje na potrebu zaručiť komplexnú kontrolu bezpečnosti v prípade miestnych zamestnancov v delegáciách;

                  42.

                  rozhodne podporuje iniciatívu ESVČ zameranú na inteligentné úspory; žiada ESVČ, aby predložila vykonávaciu správu, v ktorej uvedie finančné výsledky a to, ako sa usporené finančné prostriedky opätovne využili; žiada Komisiu, aby túto iniciatívu takisto prijala;

                  43.

                  berie na vedomie vysokú frekvenciu ciest zamestnancov delegácií Únie do sídla na rôzne účely; vyjadruje poľutovanie nad tým, že nie je možné, aby nezávislý kontrolný orgán posúdil nevyhnutnosť týchto služobných ciest; požaduje, aby to vysoká predstaviteľka zohľadnila a aby v tejto veci predložila správu parlamentnému Výboru pre kontrolu rozpočtu; požaduje, aby bola o otázke častých ciest pracovníkov delegácií Únie vypracovaná štúdia, v ktorej by sa posúdila uskutočniteľnosť zavádzania videokonferencií s cieľom znižovať cestovné náklady a čas, ktorý strávia pracovníci cestovaním;

                  44.

                  víta úspory už dosiahnuté využitím inovatívnych riešení, ako sú napríklad videokonferencie pri pohovoroch s kandidátmi na pracovné miesta; vyzýva ESVČ, aby v čo najväčšej miere predložila podobné návrhy aj v prípade odbornej prípravy zamestnancov;

                  45.

                  dôrazne nalieha na ESVČ, aby v súvislosti s cestami svojich delegácií do sídla prijala podobné postupy, aké uplatňujú členské štáty v porovnateľných podmienkach; trvá na tom, že pokiaľ ide o lety, mala by ESVČ zosúladiť svoje postupy s praxou členských štátov;

                  46.

                  víta vytvorenie pracovnej skupiny, ktorá preskúmala spôsoby, ako zlepšiť pracovné metódy v sídle ESVČ, a skutočnosť, že jej závery sa už uplatnili; požaduje, aby dostal informácie o týchto záveroch a o dosiahnutých zlepšeniach vo výkone;

                  47.

                  zastáva názor, že niektoré z ukazovateľov analyzovaných pri vlastnom hodnotení noriem vnútornej kontroly by sa mali revidovať alebo aktualizovať;

                  48.

                  domnieva sa, že štatistiky obsiahnuté vo výročnej správe o činnosti, najmä pokiaľ ide o údaje o delegáciách, nie sú dosť presné; vyzýva ESVČ, aby zlepšila svoj výkon tým, že stanoví kľúčové ukazovatele výkonnosti, ktoré do hodnotenia výkonu delegácií zavedú určitú kontinuitu; vyzýva vysokú predstaviteľku, aby v tejto súvislosti informovala Výbor pre kontrolu rozpočtu;

                  49.

                  víta skutočnosť, že ESVČ sa zaviazala, že bude plne spolupracovať s Európskym úradom pre boj proti podvodom (OLAF), a že dokončuje špecifické memorandum o porozumení s úradom OLAF s cieľom ich spoluprácu ďalej posilniť;

                  50.

                  zastáva názor, že treba zlepšiť kvalitu finančného a administratívneho riadenia delegácií Únie, ako aj v určitých oddeleniach sídla, ktoré neboli uvedené vo výročnej správe o činnosti; očakáva, že v budúcoročnej správe sa tieto oddelenia uvedú a poskytnú sa informácie o dosiahnutom pokroku;

                  51.

                  vyzýva ESVČ, aby predložila komplexné podrobnosti o tom, ako fungujú jej mechanizmy vnútornej kontroly a dohľadu, pokiaľ ide o správu finančných prostriedkov a výdavky; takisto vyzýva ESVČ, aby vysvetlila svoju politiku, pokiaľ ide o prístup Európskeho parlamentu k interným inšpekčným správam;

                  52.

                  upozorňuje, že určitý počet delegácií ESVČ funguje vo vysoko rizikovom prostredí, pokiaľ ide o korupciu a podvody; je presvedčený, že pre ochranu finančných záujmov Únie má kľúčový význam, aby sa zamestnancom ESVČ poskytovala primeraná odborná príprava a aby sa posilňovalo ich povedomie s cieľom odhaľovať všetky prípadné pochybenia; domnieva sa, že komplexná politika informátorstva má kľúčový význam pre ochranu finančných záujmov Únie;

                  53.

                  domnieva sa, že systémy rozpočtovej podpory pre vlády tretích krajín nie sú podrobované riadnemu auditu, a požaduje posilnený dohľad nad finančnými operáciami v skoršom štádiu; trvá na tom, že nezávislý vnútroštátny orgán auditu je základnou podmienkou poskytnutia rozpočtovej podpory;

                  54.

                  pripomína ESVČ jej zodpovednosť za dosiahnutie konkrétnych výsledkov a zdôrazňuje vzájomný vzťah medzi výsledkami a celkovým rozpočtom.

         (1)  Ú. v. EÚ L 68, 15.3.2011.

         (2)  Ú. v. EÚ C 348, 14.11.2012, s. 1.

         (3)  Ú. v. EÚ C 344, 12.11.2012, s. 1.

         (4)  Ú. v. EÚ C 348, 14.11.2012, s. 130.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.

         (7)  Ú. v. EÚ L 201, 3.8.2010, s. 30.

         (8)  Pozri aj odporúčania uvedené v osobitnej správe Dvora audítorov č. 18/2012 s názvom Pomoc Európskej únie Kosovu týkajúca sa právneho štátu.


title: 2014/343/EÚ: Rozhodnutie Rady z 24. marca 2014 o podpise v mene Európskej únie a o predbežnom vykonávaní Dohody o účasti Chorvátskej republiky v Európskom hospodárskom priestore a troch súvisiacich dohôd

text:
               11.6.2014

               SK

               Úradný vestník Európskej únie

               L 170/3

         ROZHODNUTIE RADY
   z 24. marca 2014
   o podpise v mene Európskej únie a o predbežnom vykonávaní Dohody o účasti Chorvátskej republiky v Európskom hospodárskom priestore a troch súvisiacich dohôd

      (2014/343/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s jej článkom 218 ods. 5 a článkom 218 ods. 8 druhým pododsekom,
   so zreteľom na Akt o pristúpení Chorvátskej republiky, a najmä na jeho článok 6 ods. 2 a 5,
   so zreteľom na návrh Európskej komisie,
   keďže:

               (1)

               Dohoda o Európskom hospodárskom priestore (1) (ďalej len „Dohoda o EHP“) bola podpísaná v Porte 2. mája 1992.

               (2)

               Chorvátska republika sa stala členským štátom Európskej únie 1. júla 2013.

               (3)

               Chorvátska republika po svojom pristúpení k Európskej únii požiadala, aby sa stala zmluvnou stranou Dohody o EHP podľa jej článku 128.

               (4)

               Komisia z uvedeného dôvodu rokovala v mene Únie a jej členských štátov s Islandom, Lichtenštajnským kniežatstvom, Nórskym kráľovstvom o Dohode o účasti Chorvátskej republiky v Európskom hospodárskom priestore (ďalej len „dohoda“) a o troch súvisiacich dodatkových protokoloch, a to o a) Dodatkovom protokole k Dohode medzi Nórskym kráľovstvom a Európskou úniou o nórskom finančnom mechanizme na obdobie rokov 2009 – 2014 v dôsledku účasti Chorvátskej republiky v Európskom hospodárskom priestore, b) Dodatkovom protokole k Dohode medzi Európskym hospodárskym spoločenstvom a Islandom v dôsledku pristúpenia Chorvátskej republiky k Európskej únii a c) Dodatkovom protokole k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Chorvátskej republiky k Európskej únii (ďalej len „súvisiace protokoly“).

               (5)

               Dohoda a súvisiace protokoly by sa mali podpísať a vykonávať predbežne do skončenia postupov na ich uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody o účasti Chorvátskej republiky v Európskom hospodárskom priestore a súvisiacich protokolov s výhradou ich uzavretia.
   Texty dohody a súvisiacich protokolov, ako aj dohôd vo forme výmeny listov o ich predbežnom vykonávaní, sú pripojené k tomuto rozhodnutiu.
   Článok 2
   Týmto je predseda Rady poverený určiť osobu(-y) oprávnenú(-é) podpísať dohodu a súvisiace protokoly, ako aj dohody vo forme výmeny listov o ich predbežnom vykonávaní, v mene Únie.
   Článok 3
   Dohoda a Dodatkový protokol k Dohode medzi Nórskym kráľovstvom a Európskou úniou o nórskom finančnom mechanizme na obdobie rokov 2009 – 2014 v dôsledku účasti Chorvátskej republiky v Európskom hospodárskom priestore sa vykonáva predbežne od dátumu ukončenia poslednej výmeny listov do ukončenia postupov pre uvedenú dohodu a protokol.
   Dodatkový protokol k Dohode medzi Európskym hospodárskym spoločenstvom a Islandom v dôsledku pristúpenia Chorvátskej republiky k Európskej únii a Dodatkový protokol k Dohode medzi Európskym hospodárskym spoločenstvom a Nórskym kráľovstvom v dôsledku pristúpenia Chorvátskej republiky k Európskej únii sa vykonávajú predbežne od prvého dňa tretieho mesiaca po uložení posledného oznámenia o predbežnom vykonávaní v súlade s článkom 4 oboch dodatkových protokolov.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 24. marca 2014

            Za Radu

            predseda

         A. TSAFTARIS

      (1)  Ú. v. ES L 1, 3.1.1994, s. 3.


title: 2005/31/ES: Rozhodnutie Rady z 24. septembra 2004, ktorým sa menuje jeden holandský člen a jeden holandský náhradník Výboru regiónov

text:
               20.1.2005

               SK

               Úradný vestník Európskej únie

               L 16/57

         ROZHODNUTIE RADY
   z 24. septembra 2004,
   ktorým sa menuje jeden holandský člen a jeden holandský náhradník Výboru regiónov
   (2005/31/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 263,
   so zreteľom na návrh holandskej vlády,
   keďže:

               (1)

               Rada prijala 22. januára 2002 rozhodnutie 2002/60/ES (1), ktorým sa menujú členovia a náhradníci Výboru regiónov.

               (2)

               v dôsledku odstúpenia Wima VAN GELDERA sa uvoľnilo jedno miesto člena Výboru regiónov a v dôsledku odstúpenia Onno HOESA sa uvoľnilo jedno miesto náhradníka Výboru regiónov, ktoré boli Rade oznámené 6. septembra 2004,

         ROZHODLA TAKTO:
   Jediný článok
   Za členov Výboru regiónov sú vymenovaní

               a)

               za člena:
               Onno HOES
               Gedeputeerde van de provincie Noord-Brabant,
               ako náhrada za Wima VAN GELDERA;

               b)

               za náhradníka:
               Wim VAN GELDER
               Commissaris van de Koningin in de provincie Zeeland,
               ako náhrada za Onno HOESA

         na zvyšný čas funkčných období, ktoré trvajú do 25. januára 2006.

      V Bruseli 24. septembra 2004

            Za Radu

            predseda

         L. J. BRINKHORST

      (1)  Ú. v. ES L 24, 26.1.2002, s. 38.


title: Rozhodnutie Rady z 28. januára 2002 o poradí, v akom sa vykonáva funkcia predsedu Rady

text:
01/zv. 4             SK                           Úradný vestník Európskej únie                                               9

32002D0105

L 39/17                                ÚRADNÝ VESTNÍK EURÓPSKYCH SPOLOČENSTIEV                                         9.2.2002

                                                     ROZHODNUTIE RADY
                                                       z 28. januára 2002
                                      o poradí, v akom sa vykonáva funkcia predsedu Rady

                                                 (2002/105/ES, ESUO, Euratomu)

RADA EURÓPSKEJ ÚNIE,                                               ROZHODLA TAKTO:

so zreteľom na Zmluvu o založení Európskeho spoločenstva,
najmä na jej článok 203 ods. 2,                                                                 Článok 1
so zreteľom na Zmluvu o založení Európskeho spoločenstva uhlia     Týmto sa vymieňajú obdobia druhej polovice roku 2006 a prvej
a ocele, najmä na jej článok 27 ods. 2,                            polovice roku 2007, počas ktorých vykonávajú Nemecko a Fínsko
                                                                   funkciu predsedu Rady.
so zreteľom na Zmluvu o založení Európskeho spoločenstva pre
atómovú energiu, najmä na jej článok 116,
                                                                                Článok 2
so zreteľom na rozhodnutie Rady z 1. januára 1995, ktorým sa
určuje poradie, v akom sa vykonáva funkcia predsedu Rady, (1)      Toto rozhodnutie sa uverejňuje v Úradnom vestníku Európskych
najmä na jeho článok 1 ods. 2,                                     spoločenstiev.
so zreteľom na návrh Nemecka a Fínska z 18. januára 2002,
                                                                   V Bruseli 28. januára 2002
keďže:

toto rozhodnutie sa nedotýka žiadnych ďalších zmien a doplnení                                         Za Radu
poradia, v akom sa vykonáva funkcia predsedu, ktoré by mohla                                           predseda
Rada prijať, najmä v súvislosti s pristúpením nových členských
štátov k únii,                                                                                J. PIQUÉ I CAMPS

(1) Ú. v. ES L 1, 1.1.1995, s. 220.


title: Rozhodnutie Rady 2012/665/SZBP z  26. októbra 2012 , ktorým sa mení a dopĺňa rozhodnutie 2010/638/SZBP o reštriktívnych opatreniach voči Guinejskej republike

text:
               27.10.2012

               SK

               Úradný vestník Európskej únie

               L 299/45

         ROZHODNUTIE RADY 2012/665/SZBP
   z 26. októbra 2012,
   ktorým sa mení a dopĺňa rozhodnutie 2010/638/SZBP o reštriktívnych opatreniach voči Guinejskej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 25. októbra 2010 rozhodnutím 2010/638/SZBP (1) uložila reštriktívne opatrenia voči Guinejskej republike.

               (2)

               Na základe preskúmania rozhodnutia 2010/638/SZBP by sa reštriktívne opatrenia mali predĺžiť do 27. októbra 2013.

               (3)

               Je potrebné zmeniť a doplniť opatrenia týkajúce sa zbrojného embarga ustanoveného v rozhodnutí 2010/638/SZBP.

               (4)

               Rozhodnutie 2010/638/SZBP by sa malo preto zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2010/638/SZBP sa týmto mení a dopĺňa takto:

               1.

               Článok 2 ods. 1 sa mení a dopĺňa takto:

                           a)

                           dopĺňa sa toto písmeno:

                                       „g)

                                       predaj, dodávku, prevod alebo vývoz výbušnín a súvisiaceho vybavenia na civilné použitie v baníctve a pri investíciách do infraštruktúry a poskytovanie technickej pomoci, sprostredkovateľských služieb a ďalších služieb, ako aj poskytovanie financovania a finančných služieb v súvislosti s takýmito položkami pod podmienkou, že skladovanie a používanie takýchto výbušnín a súvisiaceho vybavenia a služieb kontroluje a overuje nezávislý orgán a poskytovatelia súvisiacich služieb sú identifikovaní;“;

                           b)

                           dopĺňa sa tento pododsek:
                           „V prípadoch, na ktoré sa vzťahuje písmeno g), členský štát informuje dva týždne vopred ostatné členské štáty o svojom zámere udeliť povolenie podľa uvedeného písmena.“

               2.

               V článku 8 sa odsek 2 nahrádza takto:
               „2.   Toto rozhodnutie sa uplatňuje do 27. októbra 2013. Podlieha stálej revízii. Podľa potreby sa môže obnoviť alebo zmeniť a doplniť, ak Rada dospeje k záveru, že sa jeho ciele nedosiahli.“.

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 26. októbra 2012

            Za Radu

            predseda

         A. D. MAVROYIANNIS

      (1)  Ú. v. EÚ L 280, 26.10.2010, s. 10.